Tuisfliek van die maand: Hollywood in my huis | Maroela Media
Tuisfliek van die maand: Hollywood in my huis
Met Edwin van der Walt en Christia Visser
Hulle maak eintlik die perfekte paartjie uit, die twee. Edwin van der Walt en Christia Visser het hoeka in Ballade vir 'n enkeling die romantiese hoofrolle van die jong held en heldin gespeel voordat hulle volwasse geword het, maar hierdie was albei se debuut in romantiese hoofrolle.
Die rolprent leen so bietjie by Jans Rautenbach se Pappa Lap. Jana van Tonder sien vir Charlize Theron by die Oscars en word deur haar geïnspireer. Sy wil net so mooi soos haar heldin op die matriekdans wees. Wanneer haar matriekafspraak haar in die steek laat, bly net haar beste vriend Frikkie oor wat haar kan vergesel. Maar sal die twee bymekaarkom? En sal die arme skaam Frikkie genoeg moed bymekaarskraap om Aspoestertjie op sy scootertjie te kan uitneem?
Wat hier werk is die ongeaffekteerde en natuurlike spel van Van der Walt en Visser. 'n Mens glo werklik in hulle as jongmense wat aan die verkeerde kant van die spoor grootgeword het en nou probeer om hul plek in die wêreld te vind. Boonop is hulle albei eintlik baie lief vir mekaar. Hulle weet net nie hoe om dit te wys nie.
Die rolprent beweeg teen 'n gemaklike tempo en dit is veral in die wyse waarop doodnormale mense uitgebeeld word sonder om hulle te stereotipeer wat Hollywood in my huis laat werk.
As jy dit destyds op die silwerdoek gemis het, dit is nou op Showmax en sal 'n koue wintersaand met warmte, humor, romanse en menslikheid vervul. 'n Mens lag sáám met die karakters, nie vír hulle nie. En dit is lekker om 'n Afrikaanse rolprent te sien wat nie platvloers of kommin is soos so baie huidige pogings (soos Jagveld) wat deesdae wys nie.
Grens hierdie showmax advertensies nie aan vals advertering nie want hierdie flieks is nie op die Suis-Afrikaanse weergawe van Showmax van toepassing nie? Dis net soos 'Dis ek, Anna, wat geadverteer is, maar na 8maande nogsteeds nie beskikbaar is op S.A showmax nie?